একাদশ সংসদ নির্বাচনকে ঘিরে সরগরম সাঁথিয়া-বেড়া উপজেলা নিয়ে গঠিত পাবনা-১ আসন। গণসংযোগ, সভা-সমাবেশ, মোটরসাইকেল শোভাযাত্রা, পোস্টার, ব্যানার, ফেস্টুনসহ সমাজসেবামূলক কাজের মাধ্যমে নিজেদের অবস্থান জানান দিচ্ছেন মনোনয়নপ্রত্যাশীরা। আর এক্ষেত্রে এগিয়ে আছেন আওয়ামী লীগের মনোনয়নপ্রত্যাশীরা। যুদ্ধাপরাধীর অভিযোগে ফাঁসি হওয়া জামায়াতের আমীর ও সাবেক মন্ত্রী মাওলানা মতিউর রহমান নিজামীর নির্বাচনী এলাকা হওয়ায় এ আসনের প্রতি দৃষ্টি গোটা দেশবাসীর। তাই এ আসনে রাজনৈতিক দলগুলো চুলচেরা বিশ্লেষণ করে প্রার্থী বাছাই করে।